Det skal være slut med snak om supportere, der ikke opfører sig ordentligt til fodboldkampe. Det mener de officielle fanklubber for AaB og AGF, som sammen vil varme op til mandag aftens superligakamp i Aarhus. AaB Support Club (ASC) og AGF Fanclub mødes inden kampen på AGF'ernes tribune, hvor de sammen skåler på en god kamp, inden AaB-supporterne bevæger sig til udebaneafsnittet for at se kampen. - Vi vil vise, at fansene ikke laver problemer, siger Rasmus Trenskow, formand for ASC. Han regner med at 400-500 nordjyske supportere vil støtte AaB på udebane, og han håber, at op mod 100 fra ASC vil deltage i opvarmningen med AGF's fanklub. På den rent sportslige side kan de nordjyske supportere glæde sig over, at tre AaB'ere er blevet kampklar i forhold til den seneste kamp. Patrick Kristensen og Chris Rolfe er tilbage efter overstået karantæne, mens Anders Due er kommet sig over en skade og derfor også er til rådighed.

Opsummering:
Inden mandagens superligakamp mellem AGF og AaB mødes de to holds fanklubber til en øl.